Antoni wa Mt. Ana Galvão, O.F.M., kwa Kireno Antônio de Sant'Anna, maarufu nchini Brazil kama Frei (Ndugu) Galvão (Guaratinguetá, 1739–23 Desemba 1822) alikuwa mtawa wa shirika la Ndugu Wadogo wakati wa ukoloni. Mmoja kati ya Wakristo wanaojulikana zaidi kati ya watu wa nchi yake, pia kutokana na miujiza iliyofanyika kwa njia yake, Galvão alitangazwa mtakatifu na Papa Benedikto XVI tarehe 11 Mei 2007, akiwa wa kwanza kati ya wazawa wa Brazil. Sikukuu yake huadhimishwa tarehe ya kifo chake kila mwaka. Galvão alizaliwa Santo Antonio of Guaratinguetá, katika jimbo la São Paulo, akiwa wa nne kati ya watoto kumi wa familia yenye hadhi kubwa kijamii na pia kiimani. Baba yake, Antônio Galvão de França, pamoja na kuwa kiongozi wa kijiji, alikuwa mwanachama wa Utawa wa Tatu wa Mt. Fransisko na kujulikana kwa ukarimu wake. Mama yake, Isabel Leite de Barros, alitokea kwa wakulima, lakini wajukuu wa mvumbuzi Fernão Dias Pais Alipofikia umri wa miaka 13, Galvão alitumwa kwenye seminari ya Wajesuiti Colégio de Belém huko Cachoeira, Bahia akimfuata kaka yake, José.